Sklep II IPs 11/2006
Datum: 2006-12-21T01:00:00.000+01:00
ecli: ECLI:SI:VSRS:2006:II.IPS.11.2006
opravilna_stevilka_ii_stopnje: VSL II Cp 1913/2004
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: umik revizije

## Jedro

Vlagatelj pravnega sredstva je le-tega lahko umaknil, saj sodišče o njem še ni izdalo odločbe.

## Izrek

Ugotovi se umik revizije.

## Obrazložitev

Sodišče prve stopnje je v pretežnem delu ugodilo tožbenemu zahtevku in tožencu naložilo, da mora plačati tožnikoma dvojno aro in iz naslova neupravičene obogatitve povrniti določene zneske. Sodišče druge stopnje je toženčevi pritožbi delno ugodilo le v obrestnem delu tako, da je o zakonskih zamudnih obresti od posameznih zneskov odločilo drugače, sicer pa je toženčevo pritožbo zavrnilo in v nespremenjenem delu potrdilo sodbo sodišča prve stopnje.

Toženec v pravočasni reviziji proti zanj neugodnemu delu drugostopenjske sodbe uveljavlja revizijska razloga zmotne uporabe materialnega prava in absolutne bistvene kršitve določb pravdnega postopka. Predlaga razveljavitev drugostopenjske sodbe in vrnitev zadeve temu sodišču v novo odločanje.

Revizija je bila vročena Vrhovnemu državnemu tožilstvu Republike Slovenije in tožnikoma, ki nanjo nista odgovorila.

Revizija je bila predložena revizijskemu sodišču 3.1.2006, toženec pa je revizijo umaknil z vlogo z dne 26.9.2006. V postopku z revizijo se na podlagi 383. člena Zakona o pravdnem postopku (ZPP) smiselno uporabljajo nekatere določbe tega zakona o pritožbi zoper sodbo, med drugim tudi določba drugega odstavka 334. člena ZPP. Po njej lahko vlagatelj pravnega sredstva umakne vloženo pravno sredstvo, dokler sodišče o njem ne izda odločbe. Ker v tej zadevi revizijsko sodišče še ni izdalo odločbe, je ugotovilo razpolaganje revidenta in o reviziji ter v njej priglašenih revizijskih stroških ne bo odločalo.